Jørn Dohrmann (DF), 2011-03-01:
Tak for det.
Det er jo et meget spændende forslag, vi har her.
Vi synes i Dansk Folkeparti, at det er sympatisk.
Vi synes, det er godt, at vi får debatten om det.
Der er sikkert nogen, som følger med i debatten, som spørger sig selv: Hvad sker der lige her?
Hvad er der sket med Socialdemokraterne?
Hvor er de henne?
Vil de overhovedet noget for befolkningen?
Man ved, at man har nogle folk, der ikke arbejder godt nok i EU.
Hr. Benny Engelbrecht nævnte selv Dan Jørgensen, som ikke har gjort nok for at få forhindret det her.
Vi kan sige, at vi gang på gang gør en hel del her fra Folketingets side.
Vi går enegang på det her område, hvor vi jo vil have forbudt ftalater i sutteflasker.
Det lykkedes så at få EU med på det, men det var efter meget besvær.
Og vi må igen bare konstatere, at europaparlamentarikerne ikke rigtig laver noget – i hvert fald ikke efter min opfattelse.
Derfor synes jeg, det er rigtig godt, at man tør sætte det her på dagsordenen.
Man skriver jo egentlig bare, at Folketinget pålægger regeringen at arbejde for, at EU indfører et totalt stop for f.eks. brug og salg af de her elektronikprodukter, som indeholder de her flammehæmmere og ftalater.
Jeg synes, det er rigtig godt, at man gang på gang presser regeringen til at have en holdning, men det viser sig desværre, at ordførerne for regeringspartierne siger – det var så hr. Eyvind Vesselbo – at det er et slag i luften.
Jeg opfatter det, som om nogle af ordførerne bare leverer en gang sniksnak her fra talerstolen, og at de så helst ikke vil have, at der sker mere.
Vi synes, det er rigtig godt, at vi pålægger regeringen at arbejde i den rigtige retning.
Derfor vil jeg spørge hr. Per Clausen, om vi ikke kunne lave en beretning, sådan som også hr. Benny Engelbrecht var inde på, så vi virkelig får sat nogle datoer på og mål for, hvad vi gerne vil have der skal ske på det område.
Vi mener nemlig ikke i Dansk Folkeparti, at vi bare skal lade stå til, når vi kan konstatere, at kræftområdet er et enormt stort område, hvor vi ikke kan forklare, hvorfor der i dag er så mange folk, der får kræft.
Er det, fordi man bliver udsat for de her stoffer?
Det samme gælder hormonforstyrrelser, som også er noget, vi ikke kan forklare, men vi kan konstatere, at de er der.
Der er også allergiområdet.
Derfor ønsker vi simpelt hen, at vi får sat mere fokus på det her område, og at man nogle gange tør bruge forsigtighedsprincippet lidt mere, end man gør i dag.
Hvorfor skal vi vente på, at industrien tager sig sammen?
De har ikke nogen interesse i at samarbejde ret meget.
Vi skal derfor ligesom presse industrien på det område, i hvert fald som vi ser det i Dansk Folkeparti.
Det er jo klart, at bruger industrien nogle stoffer, som ikke er skadelige, er de også som industri parat til at bevise, at de er uskadelige.
Men i dag er incitamentet til det ikke særlig stort.
Så vi er glade for den her diskussion.
Vi vil gerne være med til at presse regeringen, så der kan ske noget på det her område, og så vi ikke hver gang skal vente på den videnskabelige dokumentation, som jo tager ufattelig lang tid, og hvor man så i den periode tager befolkningen som gidsel.
Det mener vi ikke er rimeligt.
Og igen vil jeg sige, at da vi pressede regeringen for det med sutteflasker, lykkedes det.
Jeg tror også, at det, vi diskuterer i dag, kan være med til at rykke noget.
Jeg tror ikke, at et forbud mod brand i elektronik alene løser det her.
Vi skal jo netop have fat i de grundelementer, der bliver brugt i industrien.
Derfor synes jeg, at den rigtige vej at gå er at få fat i nogle af de skadelige stoffer, som vi ved har en dårlig indflydelse på folks helbred.
Dem skal vi tage fat i.
Vi ser frem til udvalgsarbejdet, og vi vil meget gerne medvirke til en beretning, som lægger pres på regeringen.